It-tanker Armada LNG Mediterrana mistenni jasal illum. Dan wara vjaġġ li dam ftit inqas minn xahar minn Singapore. Ħabbret dan ElectroGas Malta fi stqarrija fejn intqal li, jekk it-temp jippermetti, it-tanker jittieħed b'jetty f' żona lil hinn mill-kosta Maltija għal matul il-lejl u l-għada l-Awtoritajiet tal-Port ikunu jistgħu jipproċedu b'diversi provi fil-port. It-tanker umbad jerġa' jittieħed 'il barra mill-kosta Maltija. F' dak l-istadju, kif it-tanker ikun għadu vojt, isiru numru ta' testijiet ta' sigurtà u ta' familjarizzazzjoni. Dawn it-testijiet u s-simulazzjonijiet, kkordinati bejn ElectroGas, BumiArmada u l-Awtoritajiet tal-Port, se jissoktaw għal diversi jiem sakemm it-tanker jintela' bil-merkanzija. F'Singapore, it-tanker għadda minn testijiet ta' sigurtà rigoruzi u tul il-vjaġġ tiegħu lejn Malta kien akkumpanjat il-ħin kollu minn gwardja armata. It-tanker Armada LNG Mediterrana, li jesa' madwar mija, ħamsa u għoxrin elf metru kubu ta' LNG, huwa l-aħħar element tal-proġett tal-bini ta' power station ġdida għaliex l-unika pass li fadal qabel jibda jopera huwa li joħroġ il-permess tal-Awtorità tal-Ippjanar. Proġett li se jiġġenera enerġija b'sors nadif u li jagħmel inqas ħsara lill-ambjent u s-saħħa tan-nies. Il-bastiment se jkun ankrat Marsaxlokk u kien meħtieġ għax għal snin twal tħalla fuq l-ixkaffa l-proġett ta' pipeline tal-gass. Proġett li qed jitfassal mill-amministrazzjoni ta' bħalissa u li meta jkun lest jieħu post il-bastiment.